Štai Vilniaus rajono gyventojas Faustas sodus ir daržus puoselėja jau 25-erius metus. Kai kurias daržoves augina sėklai – ir savo darže pasisėja, ir kaimynams duoda, ir su pastaraisiais daigais pasikeičia, tačiau gali būti, jog to teks atsisakyti. Ir tai – visai ne pokštas. Europos patentų biuras ketina kontroliuoti sėklų ir daigų auginimą. Pavyzdžiui, jei savo šiltnamyje išvestumėte naujos veislės pomidorą ar darželyje išaugintumėte naujos rūšies gėlę, lengva ranka dalinti šių augalų sodinukų ar sėklų negalėtumėte – pirmiausia, naująją veislę turėtumėte užpatentuoti. Jei to nepadarytumėte ir sėklas vis tiek pardavinėtumėte arba netgi dovanotumėte, gautumėte baudą. Europos patentų biuras aiškina, kad taip siekiama išsaugoti naujai išvestų augalų veisles, ir taip esą naujų veislių išradėjai iš to galės pasipelnyti.